Na osnovu člana 186 Zakona o lokalnoj samoupravi („Sl. list CG“, br.2/18, 34/19 i 38/20), člana 28 Zakona o komunalnim djelatnostima („Sl. list CG“, br. 55/16, 74/16, 2/18, 40/19, 66/19) i člana 155 Statuta Opštine Bar („Sl. list CG – Opštinski propisi“, br. 37/18), Skupština opštine Bar, na sjednici održanoj dana 25.06.2020.godine, donosi

**ODLUKU**

**o davanju saglasnosti Vladi Crne Gore za obezbjeđenjem izgradnje i** **obavljanja komunalnih djelatnosti javnog vodosnabdijevanja i upravljanja komunalnim otpadnim vodama** **u naseljima Dobra Voda, Veliki Pijesak i Utjeha u opštini Bar**

**Član 1**

Ovom Odlukom obezbjeđuje se izgradnja vodovodne i kanalizacione infrastrukture, kojom će se osigurati uredno i kontinuirano vodosnabdijevanje potrošača, kao i odvođenje i prečišćavanje otpadnih voda na području naselja Dobra Voda, Veliki Pijesak i Utjeha.

Komunalna infrastruktura iz stava 1 ovog člana čini jedinstvenu i nedjeljivu funkcionalnu cjelinu sa komunalnom infrastrukturom koja će se izgraditi u naselju Kruče u opštini Ulcinj.

**Član 2**

Opština Bar je saglasna da Vlada Crne Gore obezbijedi izgradnju komunalne infrastrukture i obavljanje komunalnih djelatnosti javnog vodosnabdijevanja i upravljanja komunalnim otpadnim vodama u naseljima Dobra Voda, Veliki Pijesak i Utjeha.

**Član 3**

Nakon izrade projektne dokumentacije i pripadajućeg elaborata o eksproprijaciji i utvrđivanju službenosti, odnosno nakon utvrđivanja javnog interesa za izgradnju komunalne infrastrukture u naseljima Dobra Voda, Veliki Pijesak i Utjeha, Opština Bar će nepokretnosti kojima raspolaže, a na kojima je planirana izgradnja navedene infrastrukture, u skladu sa Zakonom o državnoj imovini, ustupiti Vladi, o čemu će se donijeti posebna odluka.

**Član 4**

Ovlašćuje se Predsjednik opštine da sa Opštinom Ulcinj potpise Sporazum o zajedničkom ustupanju Vladi Crne Gore izgradnje i obavljanja komunalne djelatnosti javnog vodosnabdijevanja i upravljanja komunalnim otpadnim vodama za potrebe korisnika u naseljima Dobra Voda, Veliki Pijesak i Utjeha u opštini Bar i u naselju Kruče u opštini Ulcinj.

**Član 5**

Ova odluka stupa na snagu osmog dana od dana objavljivanja u „Službenom listu Crne Gore - Opštinski propisi“.

**Broj:030- 250 Predsjednik Skupštine opštine**

**Bar,25.06.2020.godine Mićo Orlandić s.r.**